(6) โครงการในอนาคต

-   ธุรกิจถ่านหินในประเทศ : บริษัทฯ มีโครงการสำรวจหาแหล่งถ่านหินในจังหวัดเพชรบูรณ์
    โดยได้รับอนุญาตอาญาบัตรพิเศษให้สำรวจแร่ถ่านหิน เลขที่ 9-12/2548 รวม 4 แปลง
    คิดเป็นเนื้อที่รวมทั้งสิ้น 30,209 ไร่ มีอายุแปลงละ 5 ปี เริ่มตั้งแต่วันที่ 20 มิถุนายน 2548
    ถึงวันนี้ 19 มิถุนายน 2553
    ปัจจุบันอยู่ในระหว่างการสำรวจเพื่อประเมินศักยภาพในเชิงพาณิชย์
    หากมีปริมาณสำรองของถ่านหินในเชิงพาณิชย์มากพอก็จะต้องยื่นขออนุญาตประทานบัตรเพื่อพัฒนาและเปิดการทำเหมืองถ่านหินในพื้นที่ดังกล่าวต่อไป

-   ธุรกิจถ่านหินต่างประเทศ : LANNA (SINGAPORE) PTE. LTD. ซึ่งเป็นบริษัทย่อยที่บริษัทฯ
    ถือหุ้นอยู่ร้อยละ 100 ของทุนที่ชำระแล้วได้ทำสัญญาร่วมทุนเพื่อพัฒนาเหมืองถ่านหินแหล่งที่ 3
    ซึ่งตั้งอยู่ที่อำเภอคูเตย จังหวัดกาลิมันตันตะวันออก ประเทศอินโดนีเซีย ในเขตสัมปทานของ
    PT.SINGLURUS PRATAMA โดยเข้าไปถือหุ้นร้อยละ 55 ของทุนที่ชำระแล้วโดยได้รับสัมปทาน
    (COAL CONTRACT OF WORK)
    จากรัฐบาลอินโดนีเซียให้ทำเหมืองถ่านหินออกจำหน่ายมีกำหนดเวลา 30 ปี
    คิดเป็นเนื้อที่ประมาณ 21,466 เฮกตาร์ หรือประมาณ134,162.5 ไร่
    ซึ่งจากการสำรวจในเบื้องต้นประเมินว่าจะมีปริมาณสำรองถ่านหินในแหล่งนี้ประมาณ 25
    ล้านตัน คาดว่าจะเริ่มผลิตถ่านหินจากแหล่งนี้ออกจำหน่ายได้ประมาณปลายปี 2550 เป็นต้นไป

-   ธุรกิจขนส่งทางทะเล : บริษัทฯ
    ให้ความสำคัญกับการศึกษาความเป็นไปได้ในการซื้อเรือเดินสมุทรมาใช้ในการขนส่งถ่านหินเอง
    ซึ่งยังอยู่ในระหว่างการศึกษาความเป็นไปได้ในเชิงพาณิชย์และปัจจัยเสี่ยงต่างๆ
    โดยปัจจุบันจะใช้วิธีเช่าเรือหรือว่าจ้างผู้ประกอบการรายอื่นให้ทำการขนส่งถ่านหินให้แทน

-   ธุรกิจเอทานอสำหรับเพื่อใช้เป็นเชื้อเพลิง : บริษัท ไทย อะโกร เอ็นเนอร์ยี่ จำกัด
    ซึ่งเป็นบริษัทย่อยที่บริษัทฯ ถือหุ้นอยู่ร้อยละ 75.75
    ของทุนที่ชำระแล้วมีโครงการเกี่ยวเนื่องกับธุรกิจเอทานอลที่อยู่ในระหว่างดำเนินการดังต่อไปนี้

    1.  โครงการจัดตั้งโรงงานผลิตเอทานอลจากมันสำปะหลัง : ในปี 2549 ที่ผ่านมาบริษัท
        ไทย อะโกร เอ็นเนอร์ยี่ จำกัด
        ได้ยื่นเรื่องต่อกรมโรงงานอุตสาหกรรมเพื่อขออนุญาตขยายกำลังการผลิตเอทานอลเพิ่มขึ้น
        โดยจะก่อสร้างโรงงานผลิตเอทานอลแห่งใหม่ (สายการผลิตที่ 2)
        ที่ใช้วัตถุดิบประเภทแป้ง (STARCH – BASED FEEDSTOCK)
        ซึ่งจะใช้มันสำปะหลังเป็นวัตถุดิบขนาดกำลังการผลิต 200,000
        ลิตรต่อวันโดยจะก่อสร้างในพื้นที่ต่อเนื่องกับโรงงานปัจจุบัน (สายการผลิตที่ 1)
        ที่อำเภอด่านช้าง จังหวัดสุพรรณบุรี ซึ่งจะมีผลประโยชน์ร่วม(SYNERGY)
        จากสายการผลิตที่ 1 โดยสามารถใช้ไบโอก๊าซ
        ระบบการเก็บและขนถ่ายเอทานอลรวมทั้งใช้กำลังคนและการบริหารงานร่วมกันได้อย่างมีประสิทธิภาพ
        คาดว่าจะสามารถผลิตเอทานอลในสายการผลิตที่ 2 ออกจำหน่ายได้ประมาณปลายปี
        2551 เป็นต้นไป

    2.  โครงการศึกษาการใช้ข้าวฟ่างหวานเป็นวัตถุดิบ :
        มีวัตถุประสงค์ที่จะศึกษาวัตถุดิบประเภทน้ำตาล (SUGAR-BASED FEEDSTOCK)
        เพื่อใช้เป็นวัตถุดิบเสริมหรือทดแทนกากน้ำตาลในโรงงานปัจจุบัน (สายการผลิตที่ 1)
        โดยจะทำการศึกษาต่อเนื่องจากปี 2549
        เพื่อประเมินศักยภาพเชิงพาณิชย์ของการใช้ข้าวฟ่างหวานเป็นวัตถุดิบในการผลิตเอทานอล
        ทั้งนี้ได้ศึกษาวิจัยร่วมกับนักวิชาการในสาขาต่างๆ
        โดยมีเป้าหมายที่จะศึกษาโอกาสในการพัฒนาประสิทธิภาพในการแปรรูปข้าวฟ่างหวานเป็นน้ำเชื่อมในระดับชุมชนหรือโรงหีบขนาดเล็กเพื่อใช้เป็นวัตถุดิบในการผลิตเอทานอลเป็นเชื้อเพลิงตลอดจนทดสอบผลผลิตเอทานอลจากการหมักน้ำเชื่อมข้าวฟ่างหวานในระดับโรงงานต้นแบบหรือในระดับโรงงานอุตสาหกรรมด้วย

    3.  โครงการศึกษาการใช้ประโยชน์น้ำเสียจากกระบวนการผลิตเอทานอล :
        จากการวิเคราะห์พบว่าน้ำเสียที่ผ่านการบำบัดโดยระบบ ANAEROBIC DIGESTION
        ยังมีธาตุอาหารที่เป็นประโยชน์แก่พืชผลทางเกษตรกรรม
        ซึ่งที่ผ่านมาได้พยายามส่งเสริมให้เกษตรกรในบริเวณโดยรอบโรงงานผลิตเอทานอล
        จังหวัดสุพรรณบุรี นำน้ำบำบัดแล้วไปใช้เป็นปุ๋ยน้ำชีวภาพในไร่อ้อย
        เพื่อนำประโยชน์คืนกลับสู่เกษตรกรในลักษณะของการหมุนเวียนสู่ธรรมชาติ อย่างไรก็ตาม
        เพื่อให้การใช้ปุ๋ยน้ำชีวภาพดังกล่าวเป็นไปอย่างถูกต้องตามหลักวิชาการเกษตร
        และนำมาซึ่งประโยชน์สูงสุดแก่ทุกฝ่าย
        จึงได้ร่วมมือกับศูนย์วิจัยพืชไร่สุพรรณบุรีในการศึกษาแนวทางที่เหมาะสมตามหลักวิชาการในการใช้น้ำเสียจากกระบวนการผลิตเอทานอลที่ผ่านการบำบัดแล้วเป็นปุ๋ยน้ำชีวภาพในไร่อ้อย
        ตลอดจนติดตามเฝ้าระวังผลกระทบสิ่งแวดล้อมที่อาจจะเกิดขึ้นอย่างต่อเนื่อง
        ทั้งนี้เพื่อสร้างความมั่นใจแก่เกษตรกร
        และส่งเสริมให้มีการนำปุ๋ยน้ำชีวภาพไปใช้อย่างแพร่หลายมากขึ้นต่อไปตลอดจนศึกษาหาทางเลือกในการใช้ประโยชน์หรือกำจัดน้ำเสียเพิ่มเติม
        เพื่อหาแนวทางที่ความเหมาะสมและมีความเป็นไปได้ที่จะสามารถนำมาประยุกต์ใช้ในการแก้ไขปัญหาน้ำเสียจากกระบวนการผลิตเอทานอลของโรงงานได้อย่างมีประสิทธิภาพและยั่งยืนในอนาคต

    4.  โครงการปรับเปลี่ยนขบวนการผลิตเอทานอลเพื่อใช้ในอุตสาหกรรม :
        เนื่องจากมีความเป็นไปได้สูงที่จะเกิดภาวะอุปทานเอทานอลส่วนเกิน (EXCESS
        SUPPLY) หากผู้ประกอบการรายใหม่เริ่มทำการผลิตเอทานอลตามแผนที่กำหนดไว้ในปี
        2550 จึงจำเป็นที่จะต้องกระจายความเสี่ยงด้านการตลาด
        โดยสร้างความหลากหลายของผลิตภัณฑ์และแสวงหาช่องทางการตลาดใหม่ๆ
        โดยได้วางแผนที่จะปรับเปลี่ยนขบวนการผลิตเอทานอลเพื่อใช้เป็นวัตถุดิบในอุตสาหกรรมอื่นและผลิตเอทานอลในเกรดอื่นๆ
        ที่มีศักยภาพทางด้านการตลาดนอกจากการผลิตเอทานอลเพื่อใช้เป็นเชื้อเพลิงเพื่ออย่างเดียวเและเลือกเทคโนโลยีในการปรับปรุงสายการผลิตเอทานอลให้สอดคล้องกันรวมทั้งศึกษาลู่ทางการส่งออกเอทานอลไปจำหน่ายยังต่างประเทศ
        โดยตั้งเป้าหมายที่จะเริ่มส่งออกเอทานอลในปี 2550